CELEX: C2005/115/69
Language: sk
Date: 2005-05-14 00:00:00
Title: Vec T-143/05: Žaloba podaná 11. apríla 2005: Spojené kráľovstvo proti Komisii Európskych spoločenstiev

14.5.2005   
            
            
               SK
            
            
               Úradný vestník Európskej únie
            
            
               C 115/39
            
         Žaloba podaná 11. apríla 2005: Spojené kráľovstvo proti Komisii Európskych spoločenstiev
   (Vec T-143/05)
   (2005/C 115/69)
   Jazyk konania: angličtina
   Spojené kráľovstvo, v zastúpení: C. Jackson, splnomocnený zástupca, za právnej pomoci M. Hoskins, Barrister, podalo 11. apríla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil zamietnutie Komisie posúdiť zmenený národný alokačný plán, predložený jej 10. novembra 2004, ktoré je obsiahnuté v liste Komisie z 1. februára 2005 a
            
         
               —
            
            
               zaviazal Komisiu nahradiť Spojenému kráľovstvu trovy tohto konania.
            
         Žalobné dôvody a hlavné tvrdenia
   Spojené kráľovstvo oznámilo 30. apríla 2003 Komisii provizórny alokačný plán podľa smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve a ktorou sa mení a dopĺňa smernica Rady 96/61/ES (1). V pláne bol uvedený väčší počet prebiehajúcich činností, ktoré mali podľa Spojeného kráľovstva provizórny charakter.
   Komisia prijala 7. júla 2004 rozhodnutie C(2004)2515/4 konečné, ktoré sa týkalo predloženého plánu a v ktorom boli uvedené určité nezrovnalosti s prílohou III uvedenej smernice.
   Po ukončení činností uvedených v provizórnom alokačnom pláne Spojené kráľovstvo oznámilo 10. novembra 2004 Komisii, že si praje zmeniť provizórny národný alokačný plán tak, aby sa mohli zohľadniť výsledky uvedenej práce.
   Listom z 1. februára 2005 Komisia informovala Spojené kráľovstvo, že jeho žiadosť o zmenu jeho národného alokačného plánu je neprípustná, keďže zvýšenie celkového množstva kvót o 19,8 miliónov ton nemá za cieľ riešiť nezrovnalosti uvedené v rozhodnutí Komisie.
   Spojené kráľovstvo napáda toto zamietnutie a uvádza, že list Komisie z 1. februára 2005 je preskúmateľným aktom podľa čl. 230 ES, keďže má mať právne účinky, pretože Komisia zaujala konečné stanovisko k otázke, či má Spojené kráľovstvo právo zmeniť provizórny národný alokačný plán.
   Spojené kráľovstvo ďalej tvrdí, že list Komisie z 1. februára 2005 má právne vady, lebo:
   
               —
            
            
               článok 9 ods. 1 a 3 a čl. 11 ods. 1 smernice pripúšťa zmenu celkových kvót, ktoré členský štát pridelí po prijatí rozhodnutia Komisiou podľa čl. 9 ods. 3 smernice,
            
         
               —
            
            
               článok 3 ods. 3 rozhodnutia C(2004)2515/4 konečne predpokladá, že možno urobiť aj iné zmeny ako také, ktoré sa týkajú nezrovnalostí určených rozhodnutím,
            
         
               —
            
            
               Spojené kráľovstvo nemôže úplne splniť svoje povinnosti podľa čl. 11 ods. 1 smernice, kým Komisia neposúdi zmenený národný alokačný plán v súlade s čl. 9 ods. 3 smernice.
            
         
      (1)  Ú. v. EÚ L 275, 25.10.2003, s. 32.